**Tiszavasvári Város Önkormányzata Képviselő-testületének**

**9/2013. (III.25.) önkormányzati rendelete**

**A lakcímbejelentés helyi szabályairól szóló 18/2011. (V.30.) önkormányzati rendelet hatályon kívül helyezéséről**

## A jogalkotásról szóló 2010. évi CXXX. törvény 10.§ (2) bekezdésében foglalt felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva - a Szervezeti és Működési Szabályzatról szóló 30/2012.(XII.3.) önkormányzati rendelet 3. melléklet 2.1.49 pontjában meghatározott feladatkörében eljáró Pénzügyi és Ügyrendi Bizottság véleményének kikérésével − a következőket rendeli el:

1.§ Hatályát veszti a lakcímbejelentés helyi szabályairól szóló 18/2011. (V.30.) önkormányzati rendelet.

2. § Ez a rendelet 2013. április 1. napján lép hatályba.

Tiszavasvári, 2013. március 21.

 **Dr. Fülöp Erik Bundáné Badics Ildikó**

 **polgármester jegyző**

**A rendelet kihirdetve: 2013. március 25.**

**Bundáné Badics Ildikó**

 **jegyző**

 **A lakcímbejelentés helyi szabályairól szóló 18/2011. (V.30.) rendelet hatályon kívül helyezéséről szóló 9/2013. (III.25.) önkormányzati rendelet indokolása**

**1. Általános indokolás**

A Szabolcs-Szatmár-Bereg Megyei Kormányhivatal SZ-B-06/00800-2/2013. számú **törvényességi felhívással élt Tiszavasvári Város Önkormányzata Képviselő-testülete által megalkotott „A lakcímbejelentés helyi szabályairól szóló” 18/2011. (V.30.) önkormányzati rendelettel kapcsolatban**.

**A hatályon kívül helyezési kötelezettség oka a törvényességi felhívás alapján különösen:**

„Mind az Alkotmány, mint az Alaptörvény a helyi képviselő-testületeket a feladatkörükbe tartozó ügyekben jogosította, jogosítja fel a rendeletalkotásra. A Képviselő-testület tekintettel arra, hogy a lakcímbejelentés szabályozása nem tekinthető helyi társadalmi viszonynak, így a feladatkör hiányában, eredeti jogalkotói jogkörben sem jogosult az R. megalkotására.”

**A törvényességi felhívás teljesítésének határideje a kormányhivatal felhívásában foglaltak szerint:**

„Az Mötv. 134. § (1) bekezdésében foglaltak alapján kérem a Képviselő-testület, hogy a felhívásomban foglaltakat megvizsgálni, és **az annak alapján tett intézkedésekről legkésőbb 2013. március 31. napjáig írásban tájékoztatni szíveskedjen.**

Felhívom a Képviselő-testület figyelmét, amennyiben a jogszabálysértés megszüntetésére nyitva álló határidő eredménytelenül telik el, az Mötv. 136. § (2) bekezdése alapján a Kúriánál a törvényességi felhívással érintett R. jogszabállyal való összhangjának felülvizsgálatát fogom kezdeményezni.

**A jogalkotásról szóló 2010. évi CXXX. törvény 10. §** (2) bekezdésében foglaltak szerint: „A hatályos jogszabályt vagy jogszabályi rendelkezést az (1) bekezdés *a)* pontja szerint - a (3) bekezdésben meghatározott kivétellel - a hatályon kívül helyezni kívánt jogszabály vagy jogszabályi rendelkezés megalkotására hatáskörrel rendelkező szerv helyezheti hatályon kívül.”

1. **Részletes indokolás**

A rendelet megalkotására 2011. évben eredeti jogalkotói hatáskörben került sor, jogszabályi felhatalmazás arra valóban nem volt, azt a helyi sajátosságok kezelése miatt alkotta meg a testület.

Olyan speciális területet érintett ugyanis a rendelet, melyet magasabb rendű joganyag szabályoz, mely szabályozás azonban Tiszavasvári problémáját nem oldja meg.

Tiszavasváriban vannak olyan településrészek, ahol egy lakásba közel 100 fő van bejelentkezve, mivel a vonatkozó jogszabály a bejelentkezéshez szükséges feltételként nem ír elő semmilyen korlátot az egy főre jutó négyzetméter meghatározásával. Előfordul, hogy a betelepülni kívánó személyek, építési-, használatba vételi engedéllyel nem rendelkező, tulajdoni lapon fel nem tüntetett, emberi tartózkodásra mind állagában, mind méreteinél fogva alkalmatlan épületbe kívánnak bejelentkezni.

**Tekintettel azonban arra, hogy a lakcímbejelentéssel kapcsolatos kérdéskör nem minősül helyi társadalmi viszonynak, mely esetben eredeti jogalkotói hatáskörben alkothat rendeletet a testület, annak hatályon kívül helyezése vált szükségessé.**